khistorydata/jeongjo-sjw-relations huggingface dataset:
정조 3년
己亥四月十五日卯時。上御熙政堂。大臣備局堂上。引見入侍時。領議政金尙喆。左議政徐命善。行司直具允鈺洪樂性李重祜。行兵曹判書李徽之。刑曹判書尹東暹。吏曹判書鄭尙淳。江華留守洪樂純。右參贊權導。禮曹判書鄭光漢。戶曹判書金華鎭。訓鍊都正李敬懋。行副司直李衍祥。行左承旨鄭民始。行副司直李普行。漢城右尹李性源。大司憲鄭昌順。大司諫金文淳。司諫李恒祚。獻納李枰。正言尹行元。校理鄭淵淳。副修撰金宇鎭。行右承旨李義翊。假注書徐鼎修。事變假注書宋文述。記事官徐龍輔鄭東浚。以次進伏訖。尙喆曰。勞動之餘。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。獄情尙未得端緖。誠可悶矣。命善曰。昨日頗得可疑之端云矣。上曰。今番獄事之後。予心尤不勝憂懼矣。予雖忝據是位。而是位卽四百年莫重之位也。今日君綱國勢。少有可恃。則豈有此等凶惡絶悖之逆賊乎。此雖異於稱兵犯闕。而其陰凶情節。槪與向年量𨩌興輝事。同一心腸矣。豈忍以此等凶言。萌之心發之口。而筆之於書乎。極爲凶惡矣。尙喆曰。凶書中諸語。極爲凶慘矣。尙喆曰。判義禁以爲。日前解枷之敎。雖出於欽恤之德意。而欲以此事。有所仰達者矣。樂性曰。大臣旣發言端。臣當仰達矣。罪人解枷之敎。實出德意。孰不欽仰。而第此旣重囚。且與病幾死者有異。則一向解枷。亦屬可悶矣。上曰。執法之官。以此爭執。事固然矣。而日昨下敎。亦有所商量而然矣。仍命書傳敎曰。政官牌招開政。上曰。吏兵判先爲退去。開政。可也。尙淳徽之。承命先退。上曰。備堂柳戇。今番又不入來。何也。仍命書傳敎曰。備局副提調柳戇。近日次對。連不進參。事極未安。從重推考。尙喆曰。此平安監司金鍾秀狀啓也。備陳軍木那移庫錢消融之弊。仍以爲自今以後。一布一錢之互換移動者。皆令上聞取裁。違者論以重律。江界府蔘價米之引年發賣者。一體嚴立科條。永永禁斷事。竝請令廟堂稟旨分付矣。本營留庫木錢從前幻弄之弊。卽今徵捧之道。道臣之啓。已悉無餘。而此後一布一錢之互換移動者。皆令上聞取裁。違者論以重律。蔘價米之引年發賣者。嚴立科條。永永禁斷云者。其所論請。誠爲的確。依此施行。守而勿失。懲前毖後。俾有實效之意。各別嚴飭。何如。上曰。依爲之。出擧條尙喆曰。此江華留守洪樂純。論統禦營新設變通疏也。聖批中有條陳事宜。允愜予意。下廟堂卽速稟處擧行之命矣。疏中其一。喬桐所屬戰船二。龜船一。兵船四。防船一。各船皆有伺候船。合爲十六。統禦營今歸沁都。則戰兵船。事當三分一移屬。而第喬桐爲沁都之門戶。且各船能櫓諸色水卒。皆在喬桐一島。今不可猝然移定於沁都。故但移戰船一兵船一伺候船各一。其餘則依前留之於喬桐。使臨急防禦之際。庶爲專力收效之地云。其二。統禦營之只有戰兵船二隻舟師。雖似寡弱。統禦所屬五鎭舟艦。將近四十隻。其中德浦長峰注文三鎭。只隔一帆之便。沁都舟師。不患其寡云。其三。戰艦旣移。則船泊處不可不擇。松亭有五利船倉。則捨此莫可。待變亭不必設。而船上什物及軍器庫舍。則本府庫舍。久空頹毁者多。以此移建。亦足省費云。其四。操場龍津。在甲津之下。稍似回抱。其勢便易。以此爲定云。其五。船上將卒。當用統禦營舊例。而略加增删。戰船船將一人。兵船監官一人。上粧哨官一人。下粧哨官一人。兵船哨官一人。捕盜官三人。舵工五名。能櫓軍二十八名。格軍九十六名。射手四十八名。砲手四十一名。六物庫子一名。各色匠人九名。各哨書記認旗手伺候等軍十三名。合二百四十九名。充定於松亭浦村。敎鍊官二人。旗牌官十二人。軍需監官一人。營吏二人。軍器色二人。庫子二名。軍糧色三人。庫子三名。軍牢四名。巡令手六名。燈籠手八名。使令二名。羅將四名。中營軍牢二名。巡令手四名。都訓導二人。敎師一人。別破陣一人。錚手鼓手錊鈸手號銃手等四名。合六十五名。以府內所屬充定。能格射砲手外。皆有月料朔錢。或多或少。能格則減其身役。射砲手亦設其施賞之窠。每朔較藝。分三等付料。以爲奬勵興起之地云。其六。軍政之最難得者。能格與射砲手。名係浦人者。歲納錢二兩。又有官吏侵漁之苦。今者蠲其錢除其苦。但令係籍於能格案中。每秋合操外。乘潮漁採。往來自如。浦民産業稍優者。不操舟入海。或作耕稼。或事弓矢。或隷陸軍者。逐月較藝施賞。至於原定有料之窠。勿論浦人邑人。惟恐或後。所謂軍制。可以粗立云。其七。吹鼓手及旗手四十餘人。不必別立名色。鎭撫統禦。合爲一營。當習操之時。自可彼此互用云。其八。統禦營一年句管諸道防番錢。爲四千九百八十一兩。穀則耗租爲四百石。而喬桐旣爲防營。則喬桐水軍防番錢及給糧錢。合二千三百二十八兩。仍置喬桐。餘在錢二千六百五十二兩。租四百石。移屬統禦營。軍卒吏隷月料朔錢。浦人身役之代。射砲勸賞之資。皆區別支用。而所餘亦且不少。船上什物軍器旗幟等。諸般物事。皆從此出。年終。自本營修簿報廟堂。成節目二件。一則留之本府。一則送于備局云。其九。鎭撫使旣兼統禦使。則鎭撫中軍。亦當兼統禦中軍。有事則往來接應。不然則臨時別出一假將云。其十。今當統禦之移設。喬桐永宗。俱處輔車之地。均有猗角之勢。自今爲始。永宗罷其獨鎭之權。而復屬統禦云。其十一。有兵然後。可以禦賊。有食然後。可以養兵。本島所出穀。從今以後。勿論京人。邑人。出島中穀十石以上者徒。五十石以上者流。濟物月串昇天各鎭將。循私放過者。其罪如出穀。留守不能覺察者亦坐。島中常留數三萬斛。越三年。夏秋觀年穀豊凶。始許放出。則不屯田不添餉。而兵民之食自足云。其十二。三南大同。獨湖南稍優。若分留一萬石於甲津倉。明歲三四月。使貢人外受。年年如此。則萬斛米長留於島上。今若行外受之法。足爲浦民聊生之業。留米分米之際。該色郞下去親檢。則必無乾沒之患云。其十三。草芝卽三南海路阨口也。一自兼牧之後。僉使入處於兼牧衙中。鎭舍則廢已久矣。設置鎭將之意安在。亟破牧衙。添造鎭舍。使僉使來留信地。收合鎭卒。專意戰具云。其十四。武學束伍。此原軍也。壯旅義旅。是軍官也。而束伍武學者類。竄身於壯義兩旅藪中。原軍日縮。闕伍幾半。臣意則兩旅中擇其好身手多膂力者各三百人。月朔以戰笠狹袖試射砲。武學中亦別抄三百人。許令較試赴賞。則數年之後。皆爲精兵。在陸則爲陸軍。在水則爲水軍。九百精銳之士。足可當一面。而其朔賞之資。則本府有別會錄米。自今爲始。令守臣每月朔割出十餘斛米。以作勸武之賞云。其十五。沁都難支之弊。卽修城之役也。甓築頹毁之後。改甓以石。一年所築。限以三百步。自甲子至今三十六年。僅築其半。計其卒築之期。亦可費三十餘年。今者城役。如環無端。民力常勞不逸。臣意則自明年亟罷修城之役。自廣城至草芝二十餘里。築以泥土。務使完固。上設女墻。沿江上下列墩之間。各限百步。別築譙樓云。節目一通。別具冊子。敢此附進。乞令廟堂。參量指揮矣。今者守臣之十五條疏論。極其詳密。至有節目冊子之書上。此在朝家。旣非難從之事。而誠得變通之宜。不必逐段覆奏。一依所請。竝爲許施。其中湖南大同米一萬石。每年輪置江都。使貢人外受之論。恐不無掣礙難便之慮。此則更爲消詳。務得其當。似好矣。上曰。依爲之。出擧條樂性曰。保放諸囚中。有時任守令。而當此農務方殷之時。一向保放。趁未勘律。誠爲可悶矣。上曰。邑務之淹滯。實涉可悶。保放人中。時任守令還囚。今日內捧供。待判下。仍卽以草記議處照律。可也。出擧條諸備堂奏事畢。三司進前。上曰。臺諫傳啓。出去臺廳爲之。可也。命次對。諸臣先退。上曰。召對爲之。出榻敎命退。諸臣以次退出。
정조 3년
己亥四月十五日辰時。上御誠正閣。召對入侍。全羅監司同爲入侍時。參贊官李義翊。侍讀官鄭淵淳。檢討官金宇鎭。假注書徐鼎修。記事官金勉柱鄭東浚。全羅監司鄭一祥。以次進伏訖。淵淳進讀自近思錄自不愧屋漏。止不滯於一隅。上曰。下番讀之。宇鎭讀。自明道先生。止聖賢同歸。上曰。參贊官讀之。義翊讀。自復之初九。止從善而已。上曰。注書讀之。賤臣讀。自晉之上九。止天理而已。上曰。上番讀之。龍輔讀。自夬九五。止懦節於行是也。上曰。下番讀之。東浚讀。自克代怨言。止義理常勝。淵淳曰。四勿乃求仁之工夫也。顔子所學。乃是聖人。而本好學。故克己復禮之目。歸之於視聽言動者。可謂日用常行間。實踐緊要工夫也。殿下聖學。極爲高明。無待加勉。而於此四勿上。益爲留念。則必有聖益聖之效矣。上曰。下番陳文義。可也。宇鎭曰。逝者如斯云者。誠好矣。大體道體之無窮。有若流水之不息。而爲學之工。必無間斷作輟之時然後。可謂不息之效也。且愼獨二宇。尤切於學者工夫。而至於燕閑幽獨之中。常存涵養省察之工。則道體之如流水不息之意。尤可見矣。上曰。所陳。好矣。上曰。參贊官亦陳文義。可也。義翊曰。臣則別無可達者。而臣曾在春坊時。以夢之一字。有所陳達矣。上曰。其時果有所陳矣。命玉堂先退。淵淳宇鎭。先爲退出。上曰。諸承旨持公事入侍。行左承旨鄭民始。左副承旨洪檢。右副承旨徐有防。同副承旨申應顯。以次進伏訖。命民始。以次讀奏公事訖。上曰。昨以烽火一節。有令兵曹査覈之敎。果已査覈云耶。民始曰。聞兵判言。則擧烽旣爲太晩。下鍾亦爲太早云矣。上曰。此必掌漏之官。不善擧行之致也。民始曰。更漏差錯。每多如此矣。上曰。全羅監司進前。全羅監司鄭一祥進伏。上曰。旬宣之職。責任甚重。卿其下去。勉旃。可也。仍命義翊。讀諭宣諭帖訖。命退。諸臣以次退出。
정조 3년
淑昌宮冠禮後。大殿王大妃殿惠慶宮中宮殿。政院玉堂口傳問安。答曰。知道。淑昌宮。政院玉堂單子問安。答曰。知道。
정조 3년
徐有防啓曰。大司憲鄭昌順呈辭。執義兪彦鏶。掌令金鍾厚李師曾。持平林濟遠在外。持平洪樂淵未肅拜。今日以監察茶時之意。敢啓。傳曰。知道。
정조 3년
李義翊。以都摠府言啓曰。今日入直宣傳官武兼及有廳軍士。中日習射。請出標信。傳曰。停。
정조 3년
己亥四月十六日卯時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。江都事。昨日次對。盡爲許施。而大同米外受事之不得許施。事勢果然矣。國榮曰。然矣。上曰。近來日氣調和矣。國榮曰。然矣。連見諸道狀啓。麥事則到處豐登。而初九日雨澤亦皆均沾云。誠幸矣。上曰。麥事豐登。誠極欣幸。而秋事尙遠。此後雨晹均適。然後可期有年矣。國榮曰。然矣。上曰。王大妃殿進御一錢五分重人蔘粟米飮。調竹瀝薑汁。一貼煎入。出榻敎上命退。諸臣以次出。
정조 3년
己亥四月十六日未時。上御誠正閣。左承旨入侍時。行左承旨鄭民始。記事官李兢淵金勉柱鄭東浚。以次進伏訖。上曰。大司憲之以久遠事避嫌。豈不過乎。民始曰。其時同臺。旣已被罪。故不得已避嫌云矣。上曰。上番曝曬之行。所經列邑之民情。何如。勉柱曰。設賑之邑。亦無浮黃之民。而麥事大登。故民皆安堵矣。上曰。今年麥事。誠幸矣。民始曰。八道皆豐登矣。上曰。江陵大關嶺築城事。東民以爲何如云耶。勉柱曰。民情皆不願云矣。上曰。何故也。勉柱曰。設置山城之後。則還穀受納之際。大爲民弊云矣。上命書公事判付。仍命退。諸臣以次出。
정조 3년
申應顯啓曰。卽者校理鄭淵淳。以其親病。陳疏徑出。原疏纔已捧入矣。所當直捧禁推傳旨。而與此無端徑出有異。推考警責。何如。傳曰。允。
정조 3년
傳于鄭民始曰。諸承旨持公事入侍。
정조 3년
申應顯啓曰。禮曹判書鄭光漢。依下敎來待矣。傳曰。入侍。
정조 3년
申應顯。以義禁府言啓曰。保放人中時任守令。還囚捧供。待判下仍卽以草記議處照律事。擧條啓下。而時囚罪人李素原情公事。今已判下矣。李素之數次受由。雖爲省覲。身爲守令。災年曠官之罪。揆以公法。有難容恕。以此照律罪。取考律文。則大明律擅離職役條。有曰。凡官吏無故擅離職役者。笞四十。名例有曰。犯私罪笞四十。附過還職。大典推斷條。有曰。犯枉法受贓外。笞杖竝收贖云矣。李素笞四十收贖。附過還職。何如。傳曰。允。
정조 3년
徐有防。以右邊捕盜廳言啓曰。本廳從事官金弘運。以身病。有難察任。改差。何如。傳曰。允。
정조 3년
李義翊。以司僕寺官員。以一二提調意啓曰。濟州前牧使黃㝡彦。遞任進上馬三匹。今纔上來。禾毛色。別單書入。依例內厩立養之意。敢啓。傳曰。知道。
정조 3년
副修撰李殷模疏曰。伏以天下之事。或有可以强其不能而最不可强者。文與學耳。臣性本椎魯。小失課業。年近强仕。而識則蒙騃。此固父兄之所深責。朋友之所共悶也。臣用是恧縮。絶意科宦。雖或隨衆赴擧。不過應文備數。爲閭里之觀而已。不意僥倖一第。反媒榮塗。一轉再轉。居然占玉署淸銜。世間可笑事。孰有甚於此者哉。臣非不知據實卽辭。得請爲期。而第念臣之事君。如子事父。子之長短。父不可以不知。今若一不出脚。惟事逡巡。則跡或近於周遮。罪反深於修飾。此臣所以忍恥抗顔。挾冊登筵。畢呈其本末淺深於天日之鑑也。顧今醜拙已盡露矣。上下已共知矣。瀝血之懇。不於此時而更何待耶。嗚呼。禁闥出入。昔人之大願。經幄論思。人臣之至榮。苟有一半分可强之道。則臣亦何苦乃爾。誠以銀根亥豕之譏。不獨爲一人一家之故。大有關於朝廷之輕重。治體之汚隆也。每當禁直之夜。時閱進講之書。尋句讀而口棘難除。究講義而胸茅莫開。未嘗不掩卷自悼乎悲嘆窮廬之語。臣情到此。誠亦慼矣。爲臣之計。惟有永辭鑾坡一步。一以守以實事君之義。一以彰不學無文之罪。使淸朝士大夫。知如臣者之不可倖冒於是職也。則安知無不報之報。在於其間也。文辭甚拙。縱難感於至尊。商量已熟。斷自劃於鐵限。回瞻瀛館。祗有耿結。惟願天地父母。諒是任之不當强授。愍斯言之決非飾讓。亟命鐫改。以幸公私。不勝懇祝。且臣治疏將上之際。臣之老父。適自畿郡。因公上京。中路觸感。宿病闖發。食飮全却。轉側須人。臣無他兄弟。獨自將護。以此情理。尤難一日供職。伏乞聖明。竝垂照察焉。省疏具悉。爾其勿辭察職。
정조 3년
己亥四月十七日。兼春秋朴行淳。義禁府啓目。因慶尙監司李在簡狀啓。靈山前縣監洪直浩。貸錢富民。給債殖利罪。刑推得情。何如。啓。傳曰。姑爲保放爲良如敎。
정조 3년
己亥四月十七日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。日氣頗熱。夜間。聖體。若何。上曰。一樣矣。上曰。文臣殿講。近來連爲。而今番則欲以試射代之。如何。國榮曰。其在弛張之道。似無所妨矣。上曰。武臣殿講。亦當一體以射代之矣。國榮曰。誠好矣。國榮讀奏公事。上曰。惠陵參奉金履九。何故呈遞耶。國榮曰。以其老親之難於離捨而然矣。上曰。旣有宋煥程之例。以其家近處齋郞。相換。好矣。國榮曰。若以寧陵相換。則似好矣。上曰。事甚便好矣。上命書禁府公事判付。仍命退。諸臣以此出。
정조 3년
己亥四月十七日辰時。上御熙殿堂。晝講入侍。諸承旨持公事同爲入侍時。知事權噵。特進官鄭光漢。經筵官宋德相。參贊官洪檢。侍讀官鄭淵淳。檢討官徐有成。假注書徐鼎修。記事官金勉柱鄭東浚安川君烓。行副護軍李筞。行左承旨鄭民始。行右承旨李義翊。右副承旨徐有防。同副承旨申應顯。以次進伏訖。上講論語第五卷。讀前受音。自子曰。先進於禮樂。止以其兄之子妻之。淵淳進讀。自季康子問弟子孰爲好學。止非我也。夫二三子也。上復讀新受音訖。淵淳曰。顔子好學。此章歎惜顔子之後無好學也。顔子之學。學而至於聖人之道。而若夫視聽言動四勿之工。不遷怒不貳過。得一善則拳拳服膺而勿失。以至欲罷不能。皆顔子好學之條件也。程子曰。後人謂聖本生知。非學可至。其所爲學。不過記誦文辭。亦異於顔子之學矣。今若於好學二字。深思玩味。體之身心。行之事爲。則似好矣。有成曰。顔子死。子曰。噫章。通下章皆是夫子悼斯道之無傳。自不知慟傷之過者也。此可見聖人憂道惜才之至意也。顧今聖明在上。至化方隆。三代之治。指日可期。君師之責。傳道之任。豈非我殿下所可擔負者哉。必以堯舜禹湯相傳之道。自期而自任。是臣區區之望也。若其微辭奧義。則經筵官。今方入侍。更加講確。好矣。上曰。所陳。俱好矣。經筵官及特進官參贊官。俱進文義。可也。德相曰。上章稱顔子好學。而不遷怒不貳過。皆其篤實用工處也。好學而不如此。則其可曰好學乎。次章言顔子之喪。請車爲槨。而孔子不許。蓋聖人處事應物。各有權衡。而喪葬用財。亦有禮節如此矣。又次章顔子死而曰。天喪乎云云。蓋三代以前。道在於上。三代以後。道在於下故。孔子雖處下位。而悼道無傳。若天喪己。則矧乎帝王。處君師之位。有君師之責。而使堯舜禹湯之道。不傳則。其爲不幸。尤當如何。我殿下。以堯舜之姿。處君師之位。則續千載不傳之統。啓一代熙皞之治者。正在今日矣。先儒。以周公以後無善治爲恨。而臣嘗以必學聖人。仰勉於殿下。伏願於此。深加體念焉。此下章言。貧而厚葬之爲非禮。蓋喪葬。必稱家有無。是禮也。顔氏門人。不識此義。不當厚而厚之。此未免失禮之歸。故夫子以不得視猶子。自歎而深責之。聖人之送死行禮。當厚而厚。不當厚而不厚。一循其天理。於此又可見矣。上曰。所陳。誠好矣。噵曰。顔子乃孔門高弟。而天不假年。道無所傳。故聖人有喪予之嘆。況帝王之學。絶而不傳。此實爲千載之恨矣。今聖明在上。睿學日新。此正斯道絶而復續之時也。伏望益加勉勵。懋繼堯舜禹湯之道焉。光漢曰。顔子之喪。孔子慟若喪己。而至於請車爲槨。則不許之。此可見聖人惜賢之意。用財之道。各得其宜。一循其理矣。伏望體念焉。上曰。卿等所陳。俱當體念矣。檢曰。上下番儒臣及經筵特進官。旣皆敷陳。臣則別無可達之辭矣。上曰。夫子稱顔子曰。好學。曰。不改其樂。周濂溪。每令人尋顔子所樂何事。蓋顔子之於學。好而至於樂。則可見其工夫造詣之已臻極處也。大抵不改其樂之樂字。先儒論之備矣。而若直謂之樂道。則似不無道與顔子爲二之嫌矣。蓋道者。非別件物事。近取於吾身。則當忠而忠。當孝而孝者。莫非道也。遠求諸事物。則經天而緯地。亘古而彌今者。無非道也。顔子則道積於躬。混然爲一。顔子卽是道也。道卽是顔子。而所樂自在其中。非謂道於彼而我將他來以爲樂也。至於好學云者。將欲堯舜禹湯之道而如射者之有的。行者之有路。學而行之。然後可以通道。適道然後。可以樂道。然則好學。卽是學聖人之道。而心誠好之也。樂道則與道爲一。自然而樂。以此觀之。則好與樂。煞有不同。道與學。不無間焉。經筵官之意。何如。德相曰。所謂樂者。畢竟則雖歸屬於道。然若謂之樂道。則實有道與樂爲二之嫌矣。蓋道於躬自然有樂。譬如人飢而得食。渴而得飮。充然有歡欣底意思。至若好學云者。學聖人之道而深加篤好之謂也。以此言之。樂與好煞有分數之不同者。誠如聖敎矣。蓋是成名之稱學。則學是道之謂也。能所之言。出於佛家。而朱子亦引用之。因此有看花折柳之喩。道則花柳也。學則看與折之謂也。上曰。夫子於館人之喪。脫驂而賻之。公西之行。與粟五秉。若顔子。則夫子愛之猶己子。於其喪也。雖不以命車贈之。似當以他物助之。以備其槨。而此猶不爲。何也。德相曰。此於朱書。亦有所論矣。孔子於顔子之喪。似必有賻助者。而及其葬也。旣無他可贈之物。惟命車不可許與。故聖人之言如此。蓋當是時。孔子亦已致仕。無他財力可以優給者。且葬雖無槨。亦不害禮故也。若使聖人。財力豐足。如公西出使之時。則豈不助其槨耶。此章當與下厚葬章。別看。蓋厚葬云者。非必指槨而言也。
정조 3년
己亥四月十七日未時。上御誠正閣。左承旨入侍時。行左承旨鄭民始。記事官李兢淵金勉柱鄭東浚。以次進伏訖。上曰。再明日試射。射員將爲幾何。民始曰。朔試射應赴人。將合爲擧案。數必多矣。上曰。試官。將以文武堂上以上差出耶。民始曰。先朝朔試射時。則每自上除授。而今番則依殿講試官例。擬望以入矣。上曰。禮判姑未入來乎。民始曰。未及入來矣。上曰。江都之穀。限三年勿出境外事。雖出於儲穀之意。而至於作錢之竝禁。殊非朝家可爲之事也。民始曰。竝禁作錢。則果難矣。上曰。兵曹事例謄出者。何如。民始曰。未及詳見。而頗詳備矣。上命退。諸臣以此出。
정조 3년
己亥四月十七日未時。上御誠正閣。禮曹判書入侍時。禮曹判書鄭光漢。同副承旨申應顯。假注書徐鼎修。記事官金勉柱鄭東浚。以次進伏訖。上曰。訓將。以永祐園奉審事。出往矣。卿已聞知乎。園上咫尺御路。左右樹木相接。地家之說。亦以爲略干剪伐無妨云。且有防築及修改等處。卿明日。與柳東亨出去。奉審以來。可也。且本園守衛軍。比他處甚少。而畿內軍丁。勢難變通。則無寧就祧遷諸陵陵軍之太多處。而略略抄出。以補園軍。似無所妨。卿亦抄出以聞。可也。上曰。禮曹判書鄭光漢。明日永祐園奉審時。除朝辭進去。出榻敎光漢曰。京畿水使。每於三名日及別陳賀時。封進方物矣。今則江華留守。旣兼統禦使。凡係方物。一依喬桐例。封進之意。分付。何如。上曰。依爲之。出擧條命禮判先退。上曰。諸承旨。持公事入侍。行左承旨鄭民始。行右承旨李義翊。左副承旨洪檢。右副承旨徐有防。進伏。以次讀奏公事訖。命民始書傳敎曰。俄聞吏房所奏。惠陵參奉金履九。以難於殆捨。有此呈狀云。依宋煥程例。寧陵參奉相換啓下。以去十一日文臣殿講。來十八日武臣殿講。取稟。命書傳敎曰。講近於拘束。射近於滌盪。正猶禮樂之敎。不可偏廢。今朔日次殿講。皆以試射。設行於十九日。此乃課試。則不欲作輟。而弛張。則稍存商量也。以此。分付。見今肇夏日氣。無異盛暑。以講爲射。意在闊狹。而至於武士。則此試士。有才落之法。故徑年閱歲。迄不行。今若減巡。則文武可行於同日。才落亦無可論。規矩亦依書下傳敎。擧行事。分付。命退。諸臣以次退出。
정조 3년
徐有防啓曰。左邊捕盜大將李柱國。右邊捕盜大將李昌運。有稟達事。來詣請對矣。傳曰。入侍。
정조 3년
申應顯啓曰。禮曹判書鄭光漢。永祐園奉審後來待矣。傳曰。入侍。
정조 3년
傳于李義翊曰。挾輦軍內入直軍兵中。六十名槍劍軍。三十名爲之。
정조 3년
李義翊。以宿衛所言啓曰。明日親鞫爲之事。命下矣。左右環衛前後作門等事。依十一日例擧行。而待標信下。發令箭調發之意。敢啓。傳曰。除標信擧行。
정조 3년
又以武臣堂上朔試射所差備官。以試官意啓曰。今日試射時。禁衛營千摠折衝鄭彦衡。柳葉箭。貫一中。邊一中。騎芻一中。雖未滿四中。騎芻。例有倍劃之規。勿爲罷職。內禁衛將折衝白東毅。未滿四中。依承傳罷職。何如。傳曰。允。
정조 3년
校理鄭淵淳疏曰。伏以臣。少而失學。徒事尋摘。晩而多病。亦廢看讀。倖竊科第。濫廁從班。而顧其實。卽一空空憒憒之物耳。經幄論思。其職。何如。將以備顧問而資啓沃。如非學識贍淹。望實俱優者。莫宜居之。而矧今聖學高明。講筵日開。顧臣憃愚。何敢承當。此臣所以荐違召牌。繼陳文字。而登徹無階。逋慢是懼。不得不出肅恩命。粗伸義分。乃於持被之日。屢叨挾冊之班。密邇耿光。喜至願之獲遂。討論前席。仰聖工之克篤。而只緣臣才學空疎。句讀之際。猶未精詳發難之下。無所對揚。臣於是。媸拙畢露。益無逃於聖鑑之明矣。溯古及今。安有庸庸如臣。碌碌如臣。而得與淸選。久縻華銜者哉。古人所謂寧招守株之譏。毋貽濫竽之羞者。正道臣今日事也。且臣之情理。亦有萬萬難强者。臣之偏母。年今八十有三矣。衰甚病痼。長作床褥間人。有時而昏。不辨晝夜。有時而省。若墮煙霧。昏時灌藥水。省時進粥飮。僅拖日月。幸至于今。如或無人於側。實有難言之慮。故臣從宦以後。非公故。則未嘗出門。今此館職。比他自別。一就豹直。自至多日。臣雖至榮。獨於臣母何。噫。九十之年。餘日幾何。雖强健無虞。爲人子者。猶未敢晷刻離捨。況此昏省無常。朝夕難保者乎。臣情到此。吁亦慼矣。以言乎臣之情私。則旣如此。以言乎臣之本末。則又如彼。臣有此不稱之實難强之私。而尙復貪饕榮進。不思將母。則不徒爲縉紳之羞。抑亦傷孝理之政。此雖臣一人之事。其所關係則大矣。臣方以此瀝血陳情。冀賜處分。而此際得接家信。則臣母昨因日氣過熱。脫着失宜。感冒越添。症形甚劇。臣聞來。心神飛越。接住不得。玆於暴實之章。兼陳請急之懇。徑出禁扃。惟嚴譴是俟。伏乞聖玆。天地父母。察臣言之非出飾讓。念臣情之有難强策。亟賜鐫改。仍降郵罰。以便救護。以肅朝綱。不勝萬幸。省疏具悉。爾其勿辭。救護母病。
정조 3년
己亥四月十八日卯時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。捕將之請對。何故也。國榮曰。鞫事端緖。有推得者云矣。上曰。若得端緖。則勢將親問矣。國榮曰。然矣。上曰。若始鞫事。則明日試射。將退行矣。上曰。王大妃殿進御。一錢五分重人蔘粟米飮。調竹瀝薑汁一貼。煎入。出榻敎上命退。諸臣以次出。
정조 3년
己亥四月十八日辰時。上御熙政堂。左右捕將入侍時。行左承旨鄭民始。假注書徐鼎修。記事官金勉柱鄭東浚。左邊捕將李柱國。右邊捕將李昌運。以次進伏訖。上曰。獄情。得其端緖乎。柱國曰。樂林君埏之子所爲云矣。上曰。然乎。極爲凶惡矣。柱國曰。李惟吉。再招承款矣。上曰。惟吉。初招則發明乎。柱國曰。初頭則發明。而再招仍爲承款矣。罪人供辭。臣今持來矣。上曰。入之。柱國授民始。民始跪獻。上親覽後。下敎曰。極爲凶惡矣。渠豈忍以此萌諸心。而筆之於書耶。其所排鋪設施。如是說去者。究厥心腸。則其爲凶慘。尤有甚於躬自爲之者矣。上曰。堂直都事及宣傳官一人。入侍。賤臣承命出來。與禁府都事洪絲浩。宣傳官朴基豐偕入。上命絲浩基豊。往捕罪人後。命書傳敎曰。親鞫明日爲之。又命書傳敎曰。近日軍兵。勞苦可悶。明日親鞫時。挾輦軍。以內外營入直軍兵中。八十名抄擇排立。闕門把守軍百名。亦勿以出番軍擧行。入直軍中減數排立。前排只八雙待令。禁軍入番外。只一番侍衛。其餘擧行。一依十一日例擧行。又命書傳敎曰。親鞫有命。明日文武臣試取。鞫座罷後。日字自本院稟旨擧行。命退。諸臣以次退出。
정조 3년
己亥四月十八日申時。上御誠正閣。禮曹判書入侍時。禮曹判書鄭光漢。右副承旨徐有防。假注書徐鼎修。記事官金勉柱鄭東浚。以次進伏訖。上曰。園所修改處。皆爲奉審乎。光漢曰。盡爲奉審。而樹木太爲茂密。幾不見地。此則不可不略略伐去。而曲墻後中松數三株。及御路左右邊略干株。地官輩。亦以爲伐去甚好云矣。井則有舊井。而已爲堙塞。故今復浚鑿。防築。則金基良。以爲稍近內鑿之爲好云云。柳東亨。以爲稍遠處鑿之爲好云云矣。上曰。道路禁塞。亦何以爲之耶。光漢曰。淸涼里一路。已爲塞之矣。上曰。地官輩言內。園所山勢。以爲如何云耶。光漢曰。渠輩雖不敢評論。而大體不勝讃頌矣。上曰。伐木防築等修改告由祭。斯速擧行。可也。命禮判先退。上曰。宣傳官入侍。賤臣承命出來。與宣傳官朴基豐偕入。上曰。鎭厚家文書。搜來乎。基豐曰。鎭厚家。別無文書。故衣箱中。略爲搜來矣。命退。諸臣以次退出。
정조 3년
己亥四月十八日戌時。上御誠正閣。右副承旨入侍時。右副承旨徐有防。假注書徐鼎修。記事官金勉柱鄭東浚。以次進伏訖。上命有防書傳敎曰。刑人殺人。本欲使民遷善。而又欲以生道殺之也。意苟在於哀矜。則不必拘於無之古之法。而不開。今後鞫囚。無論親鞫庭鞫。如遇雨或値甚熱。則捧招訊推處。設草芚造家。俾得緩喘下氣。輸其辭盡其情。眎朝廷不尙刻厲之政事。分付該府。仍令定式施行。又命書傳敎曰。凡有命令。劃卽指陳可否。稟旨裁決。可也。近來小大公事。亦多下有司議處之事。而或至閱歲淹滯。或致曠月抛置。如使今日群工。各執藝事。交相淬勵。思欲對揚予不逮。則安有是哉。予甚慨然于中。令政院。申飭各司。因傳敎使之覆啓者。又因筵臣建白。廷臣疏請。使之敷奏者。皆令趁速獻替。以聞。且以外方言之。朝令之下。慢不省念。已足爲觀紀綱之一端。而雖如等閑判下之事。亦未見其勤孜。揆以外藩道理。尤極未安。道各有能否之別。姑不處分。嗣後另加惕念。莫敢更循謬習事。一體申飭諸道。上謂勉柱曰。曝曬路見。關東麥農。果何如耶。勉柱曰。麥豐。挽近所無云矣。上曰。市價當至幾何云耶。勉柱曰。市價則姑未出定價云矣。上曰。農民今方望雨耶。勉柱曰。今則不甚望矣。命退。諸臣以次退出。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而親鞫相値。不得爲之之意。敢啓。傳曰。知道。
정조 3년
傳于徐有防曰。罪人。一倂上闕。
정조 3년
李義翊。以宿衛所言啓曰。依下敎。衛內軍兵等處。療飢事。分付各該營之意。敢啓。傳曰。知道。
정조 3년
申應顯。以義禁府言啓曰。罪人權翊。參酌定配事。命下矣。罪人權翊。黃海道豐川府定配。而以傳敎內辭意。具罪目。依例發遣府羅將。押送配所。何如。傳曰。允。
정조 3년
又以訓鍊都監禁衛營御營廳言啓曰。集春門北邊宮墻頹毁處。今已畢築。把守軍兵。待宿衛所令箭。還入直之意。敢啓。傳曰。知道。
정조 3년
又啓曰。掌令李師曾。下諭後。過限不上來。依定式。遞差傳旨及禁推傳旨。捧入之意。敢啓。傳曰。知道。
정조 3년
以李師曾囚單子。傳于申應顯曰。保放。
정조 3년
大司憲鄭昌順。大司諫金文淳。司諫李恒祚。持平洪樂淵。獻納李坪。校理鄭淵淳。副校理南鶴聞柳孟養。正言尹行元申應淵。修撰徐有成趙鼎鎭。副修撰李殷模金宇鎭啓曰。請亟寢鄭致達妻減死安置之命。夬正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼譽金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。措辭見上答三司曰。不允。
정조 3년
大司憲鄭昌順。大司諫金文淳。司諫李恒祚。持平洪樂淵。獻納李枰。正言尹行元申應淵啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答兩司曰。不允。
정조 3년
大司憲鄭昌順。持平洪樂淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請種城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。新除授持平林濟遠。時在洪忠道尼城地。請斯速乘馹上來事。下諭。答府曰。不允。下諭事。依啓。措辭見上
정조 3년
大司諫金文淳。獻納李枰。正言尹行元申應淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。定配罪人權翊。身在衛列。竊聽獄情。暗地漏洩。大關後弊。此等無嚴之類。不可偏配而止。請定配罪人權翊。亟令王府。嚴加刑訊。遠地定配。答院曰。不允。措辭見上
정조 3년
己亥四月十九日卯時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。鞫囚訊推處。設草芚之敎。何如。國榮曰。昨日下敎。實出於不尙刻厲之聖意。雖罪囚。亦必感泣矣。上曰。殿座時刻入之。仍命退。諸臣以次退出。
정조 3년
己亥四月十九日辰時。上詣肅章門。親鞫入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。假注書徐鼎修。事變假注書宋文述。記事官金勉柱鄭東浚。領議政金尙喆。領府事李溵。左議政徐命善。判府事鄭弘淳。判義禁洪樂性。知義禁金華鎭。同義禁沈頤之李性源。大司憲鄭昌順。大司諫金文淳。獻納李坪。正言尹行元申應淵。持平洪樂淵。問事郞廳南鶴聞柳孟養金宇鎭趙時偉柳誼朴祐源鄭志儉金履正。以次侍立後。上具翼善冠袞龍袍。乘輿出協陽門。詣肅章門殿座。大臣。進前問候。上曰。一樣矣。上謂弘淳曰。其間欲爲敦召。而尙今未遑矣。至於陪班。亦不進參。旣不萬萬過當乎。弘淳曰。臣不勝惶悚矣。尙喆曰。領府事處義。太過矣。上曰。衛內喧嘩忒甚。跟隨狼藉。禁喧郞廳。各別擇定。使之嚴禁。可也。上曰。衛內雜人。盡爲驅出。雖上司下人。如或不去。卽爲決棍事。招致禁喧郞廳分付。可也。上命志儉。書罪人李鎭厚問目。上曰。罪人李鎭厚上之。命志儉。讀諭問目訖。上曰。罪人所犯之罪惡。畢露無餘。且證左皆存。不待加刑。直爲承服之意。嚴問。可也。上曰。捧侤音節次。不卽擧行。推考房承旨。從重推考。出榻敎上曰。罪人之一向抵賴。極爲窮惡。連爲勸杖。可也。上曰。此等萬古所無之凶言。言之不難。尋常說去者。究其心腸。極爲叵測。陰慘矣。終古亂逆。何限。而稱兵犯闕者或有之。乃以挾匕等事。直爲短兵接之計者。此豈萬古所有乎。子雖冒忝。其位。則乃四百年列聖相傳之位也。而凶逆輩。乃以此等亘古所無之凶計。容易發之於心而筆之於書。此莫非予自反處。而世道人心之罔測。至於此極。殆無餘地。寧不懍然而寒心乎。尙喆命善曰。極爲凶慘矣。天下萬古。豈有如許凶惡之逆賊乎。上曰。罪人一向不服乎。連爲勸杖。各別究問。可也。上曰。今則渠雖欲隱諱發明。證告旣已分明。渠雖凶惡。復何有說乎。不須更問。直爲遲晩之意。連爲嚴問。可也。上曰。罪人之一向抵賴。尤極凶慘。禁府堂上。各出意見。多般究問。可也。上曰。三月初十日。來見渠家者。誰也。四月初四日。來見渠家者。誰也。更以此發問。可也。上曰。罪人雖曰不知。而問目中諸條。皆有證據。罪人之發明。無所指的。以此觀之。渠之隱諱之狀。昭不可掩。渠雖當死之罪人。咫尺親問之下。焉敢若此。諸問郞。更以此嚴問。可也。志儉曰。罪人言內。以爲初十日來見者。卽李惟吉云矣。尙喆曰。與惟吉。使之面質。似好矣。國榮曰。罪人精神昏亂之前。使渠手書諺文數字。較之凶書字劃。以辨其異同。則似好矣。命善曰。如此則好矣。上曰。使罪人。書納諺文。以爲較看。可也。命善曰。罪人所書諺文。比之凶書諺文。字劃頗爲倣似矣。上曰。渠若有一分冤痛。則必力請面質。而今曰。若使之面質。則當爲面質云者。渠必有眞贓。恐爲見屈而然矣。更以此發問。可也。上曰。罪人李鎭厚下之。上曰。捕將進前。柱國進前。上曰。禁軍中。有漏洩獄情肯䋜於罪人者云。卿與禁軍別將。卽爲査覈後。移送禁府。可也。上曰。禁軍別將入侍之命。何時已下。而入來極差遲。極爲駭然。此則當追後下敎矣。上曰。罪人李惟吉上之。命讀諭問目訖。上曰。罪人旣於捕廳。已爲承款。今又直招。則庶有得生之路。以此意發問。可也。上曰。罪人納招乎。宇鎭曰。罪人言內。以爲明一院路上。與李元幹酬酢及鎭厚家酬酢。皆爲的實云矣。上曰。渠若直招。則庶或有生道。問目外。如有謀議等節。一一納招之意。究問。可也。上曰。元幹之凶言。亦果的實乎。仔細更問。可也。命善曰。元幹之凶言。極爲陰慘矣。上曰。渠若見凶書。則能知鎭厚手書與否云耶。性源曰。罪人言內。以爲渠若見之。則可知云矣。命問郞。持示凶書後。尙喆等曰。與李鎭厚使之面質。似好矣。上曰。罪人李鎭厚上之。與李惟吉面質。可也。罪人面質後。樂性頤之等曰。鎭厚言言見屈。無一發明矣。尙喆命善曰。今則無可更問矣。上曰。罪人李惟吉。姑令下幕。李鎭厚。仍爲勸杖。可也。上曰。鎭厚之罪。非一非再。而凶書中。排鋪設施。首尾說去。至凶且慘。亘萬古所無之逆也。究厥心腸。其爲凶慘。反有甚興文。此等凶逆之類。不必多問。直捧遲晩。可也。尙喆命善曰。其所以計較設施。筆之於書者。極爲凶惡矣。上曰。罪人連爲加刑。直捧遲晩。可也。上曰。罪人鎭厚。姑爲下幕。上曰。侍衛軍兵䭜饑事。分付宿衛所。可也。上曰。禁軍別將。多率軍官及前排而入闕。極爲駭然。別將所帶堂上軍官敎鍊官各一人。拔箭以來。可也。命書罪人李鎭寬問目後。上曰。罪人李鎭寬上之。命問郞。讀諭問目訖。上曰。國家雖不使渠以弟證兄。而李惟吉之與渠兄酬酢之事。且凶書一節。渠無不知之理。無敢隱諱。從實直招之意。嚴問。可也。上曰。罪人之發明。極爲凶獰。仍爲加刑嚴問。可也。上曰。渠雖窮凶極惡之人。豈忍推諉於其兄乎。卽此一節。尤極凶惡矣。尙喆命善曰。渠之推諉於渠兄者。萬萬凶慘矣。上曰。李鎭寬姑爲下幕。尙喆命善等曰。今日罪人。若不承款。至於曠日延拖。則此後。不必皆爲親問。以推鞫擧行。似好矣。上曰。唯。上曰。罪人李惟吉李鎭寬上之。更爲面質。可也。罪人面質後。上曰。罪人李惟吉。姑爲下幕。李鎭厚。連爲勸杖。可也。上曰。今則別無疑晦之端矣。尙喆命善曰。惟吉則語有條理。鎭厚則到處見屈。卽此一節。已爲斷案。別無可以更問者矣。上曰。罪人之一向抵賴。尤極凶獰矣。命善曰。今則陰凶情節。綻露無餘矣。上曰。罪人李鎭厚。姑爲下幕。柱國昌運進前曰。禁軍中漏泄獄情者。査覈則禁軍權翊爲之云矣。上曰。罪人權翊。移義禁府。上曰。罪人權翊上之。上曰。鞫獄。何等嚴秘。而渠敢傳說乎。以此發問。可也。上曰。罪人權翊。姑爲下幕。上曰。咫尺帳殿。笑語太喧譁。事極駭然矣。卽捧現告以奏。可也。命書傳敎曰。咫尺帳殿。笑語太煩。當該現告人。爲先從重推考。上曰。罪人鎭厚上之。上曰。凶書中。各條凶言。逐段詳問。使左右衛士。皆知其凶書罪人。可也。上曰。凶書中聖叔。卽誰也。問之。上曰。渠雖窮凶極惡之人。要爲自拔之計。忍以其父之字。書入於凶書中乎。卽此一節。萬萬凶惡。遲晩。速爲捧入。可也。尙喆命善曰。卽此一事。萬戮猶輕矣。連爲加刑取服。好矣。上曰。不無徑斃之慮。姑待明日。更問無妨耳。命善曰。臣等所見。則鎭厚今無疑晦之端矣。上曰。罪人鎭厚。姑爲下幕。李惟吉李元榦上之。使之面質。可也。罪人面質後。上曰。李惟吉李元榦。皆下本府。上曰。罪人李長潝鄭櫟。上之。仍命書傳敎曰。罪人李長潝鄭櫟。今無更問之端。分揀放送。上曰。罪人權翊。上之。命書傳敎曰。罪人權翊。漏通獄場之罪。其在懲勵之道。不可尋常處之。不加刑訊。猶屬寬典。參酌定配。樂性曰。其在懲後之道。不可不一次施行後發配。好矣。上曰。獄官之言。似或然矣。而何必施刑耶。又命書傳敎曰。今則鞫獄端緖旣露。罪人李鎭厚。窮凶叵測之情節。彰著無餘。詞案俱備。謬左昭然。而特以獰頑。不卽承款。連日親鞫。勞軍可悶。以推鞫。明日爲之。更加嚴刑。期於輸款。罪人李元榦。凶書中許多逆謀。雖卽脫空。只於渠之一款凶語。旣出於惟吉之招。及其對質。未能別白發明。推鞫時。一體盤問。上乘輿。由協陽門還內。諸臣以次退出。問目及罪人供辭。見事變日記
정조 3년
行都承旨洪國榮宿衛所直。行左承旨鄭民始坐。行右承旨李義翊病。左副承旨洪檢坐直。右副承旨徐有防坐。同副承旨申應顯坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
藥房提調臣具允鈺。左副承旨臣洪檢啓曰。昨日帳殿。親臨訊囚。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢此問安。竝爲仰稟。答曰。知道。
정조 3년
王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 3년
申應顯啓曰。合辭方張之時。憲府無詣臺之員。事甚未安。除在外推鞫進去外。大司憲鄭昌順。卽爲牌招。何如。傳曰。允。
정조 3년
申應顯啓曰。文武臣試取。鞫座罷後。日字。令本院。稟旨擧行事。命下矣。以何日定行乎。敢稟。傳曰。二十二日爲之。
정조 3년
以御營廳習陣單子。傳于申應顯曰。停。
정조 3년
傳于申應顯曰。推鞫進去承旨入侍。
정조 3년
洪忠監司李命植啓本。還上反作災結偸弄。未能覈出於御史廉査之前。惶恐待罪事。傳于申應顯曰。勿待罪事。回諭。
정조 3년
鄭民始。以弘文館言啓曰。本館上番副校理臣南鶴聞。以問事郞廳。今日本府推鞫時。晝仕出去之意。敢啓。傳曰。知道。
정조 3년
申應顯。以都摠府言啓曰。副摠管兪彦鎬。以同知實錄事實錄廳。晝仕出去之意。敢啓。傳曰。知道。
정조 3년
又以義禁府言啓曰。時囚罪人李師曾。保放事。命下矣。李師曾卽爲保放之意。敢啓。傳曰。知道。
정조 3년
正言申應淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。答院曰。不允。措辭見上
정조 3년
己亥四月二十日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。昨日勞攘之餘。聖體。若何。上曰。一樣矣。上曰。推考房承旨。已進去於禁府乎。國榮曰。俄已出去矣。上曰。李鎭厚窮凶叵測之情節。綻露無餘。而終不承款者。誠極凶獰矣。國榮曰。其所抵賴。誠甚痛惋矣。上曰。權翊之發配。法官。則無怪其爭執矣。國榮曰。漏通獄情之罪。果大矣。法官與臺臣之爭執。是也。上曰。左承旨仕進乎。國榮曰。仕進矣。上曰。王大妃殿進御。一錢五分重人蔘粟米飮。調竹瀝薑汁。一貼。煎入。上曰。王大妃殿進御。加減蔘香散。五貼。製入。竝出榻敎上命退。諸臣以次退出。
정조 3년
己亥四月二十日午時。上御誠正閣。左承旨入侍時。行左承旨鄭民始。記事官李兢淵金勉柱鄭東浚。以次進伏訖。上命書推鞫啓辭批答。以成均館草記。上曰。近來大司成。非但以一抄爲瓜限。吳載紹病親呈辭。旣在月初以後。則其間豈無設行之日乎。且變通草記。無月無之。非徒恬憘。亦關紀綱。大司成吳載紹罷職。行副司直李普行除授。斯速擧行。儒賢筵奏之後。月講。亦不修擧。一體申飭。上命退。諸臣以次出。
정조 3년
己亥四月二十日初更四點。上御誠正閣。坐直承旨。推鞫進去承旨。同爲入侍時。右副承旨徐有防。同副承旨申應顯。假注書徐鼎修。記事官金勉柱鄭東浚。以次進伏訖。上謂有防曰。罪人一向發明乎。有防曰。皆爲發明。而惟吉則尤爲狡惡。忍杖不服。元幹。則自初不甚發明矣。上曰。明日則早爲開坐。問目。亦依前爲之。可也。命書傳敎曰。明日推鞫進去承旨。除下直進去。以京畿監司狀啓。命書傳敎曰。此狀啓下該院。依此遵行。而旣如是釐弊。又如是定式。則分院之屬。必當含憾於無辜之民。無論巨細事。隨處逞憤。勢所使然。若有此弊之現發者。下隷不持從所聞勘治。該掌官。更亦爲繩以重律。斷不饒貸。以此一依。分付。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊式暇。左副承旨洪檢坐直。右副承旨徐有防坐。同副承旨申應顯坐直。注書李兢淵藥院直一員未差。假注書徐鼎修仕直。事變假注書白師謹仕。
정조 3년
徐有防啓曰。合辭方張之時。兩司無詣臺之員。事甚未安。除在外推鞫進去疏批未下外。呈告人員。倂卽牌招。何如。傳曰。允。
정조 3년
傳于鄭民始曰。輪對官入侍。
정조 3년
申應顯啓曰。禁衛營從事官來言。本營軍兵。今日日次私習云矣。敢啓。傳曰。知道。
정조 3년
傳于鄭民始曰。諸承旨。持公事入侍。
정조 3년
宋文述奉命在外。代以白師謹爲事變假注書。
정조 3년
傳于申應顯曰。推鞫進去承旨。入侍。
정조 3년
傳于洪檢曰。右副承旨入侍。
정조 3년
傳于申應顯曰。推鞫姑罷。
정조 3년
又傳于曰。時囚李潤元保放。
정조 3년
申應顯。以義禁府言啓曰。時囚罪人李潤元。保放事。命下矣。李潤元。卽爲保放之意。敢啓。傳曰。知道。
정조 3년
己亥四月二十一日。兼春秋朴行淳。御營廳習陣單子。傳曰。停。
정조 3년
己亥四月二十一日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。罪人惟吉。旣是同參同情者。而終不直招。極爲痛駭矣。國榮曰。然矣。惟吉。事當加刑。而鎭厚則已被屢次之刑。經斃可慮矣。上曰。鎭厚則當停刑矣。上曰。推鞫時。大臣若請罪人之加刑。自上允許。則例必準次後。修啓推案。此豈恤刑之意乎。罪人或有可以傅生者。而因其準次。而至於物故。則事不成說。此後則使委官。量宜停刑。捧招以聞事。永爲定式。何如耶。國榮曰。聖敎誠然。以此定式。實爲欽恤之大政矣。上曰。金亮行。旣有上來之意。而何至今無消息耶。國榮曰。似以病勢之未差而然矣。上命退。諸臣以次出。
정조 3년
己亥四月二十一日辰時。上御熙政堂。諸承旨持公事入侍。輪對官同爲入侍時。行左承旨鄭民始。左副承旨洪檢。同副承旨申應顯。假注書徐鼎修。記事官金勉柱鄭東浚。濟用判官申大權。繕工監役李濟逵。司宰直長李鎭斗。廣興奉事兪漢緯。平市主簿洪宣輔。以次進伏訖。上曰。輪對官。次次進前。大權。進伏奏職姓名。上曰。有職掌乎。大權曰。臣則無所掌矣。上曰。留財。幾何。大權曰。綿紬四十六同。藍紬七同。方係紬二千七百餘尺。正布三十七同。紵布三十七同。藍布四千二十餘尺。木一同餘疋矣。上曰。有所懷乎。大權曰。無之矣。上曰。有弊瘼乎。大權曰。別無弊瘼矣。命退。濟逵。進前奏職姓名訖。上曰。有職掌乎。濟逵曰。鴨島色矣。上曰。有留財乎。濟逵曰。薍簾一百餘立矣。上曰。有所懷乎。濟逵曰。無之矣。上曰。有弊瘼乎。濟逵曰。無之矣。命退。鎭斗。進前奏職姓名訖。上曰。有職掌乎。鎭斗曰。魚醢色矣。上曰。有留在乎。鎭斗曰。魚醢卵醢疎魚醢外。無他所存矣。上曰。有所懷乎。鎭斗曰。無之矣。上曰。貢人輩無弊瘼乎。鎭斗曰。無之矣。上曰。向來貢人。有上言者矣。爾則不知乎。鎭斗曰。連以此事。爭訟於本寺矣。上曰。爾勿偏聽一邊之言。必爲參量。彼此從公聽決後。報于戶曹。可也。鎭斗曰。曾已處決。而報于戶曹矣。上曰。爾卽出去。與本寺提調。相議處決。更報戶曹。俾無貢人呼冤之事。可也。命退。漢緯。進前奏職姓名訖。上曰。有職掌乎。漢緯曰。米穀典守矣。上曰。留在。幾何。漢緯曰。米一萬一千七百餘石。太三千六百餘石矣。上曰。有所懷乎。漢緯曰。無之矣。上曰。近來則無弊端乎。漢緯曰。別無弊端矣。命退。宣輔。進前奏職姓名訖。上曰。有職掌乎。宣輔曰。別無職掌。而主市價矣。上曰。有所懷乎。宣輔曰。無之矣。上曰。有弊瘼乎。宣輔曰。別無弊瘼矣。命輪對官先退。命承旨以次讀奏公事訖。命書傳敎曰。日前宋儒賢之登對也。以爾去就。有申及之敎。想或聞悉。偕來史官之收還。亦出於使爾安意調治。斯速登途也。于今屢閱月。而未聞幡然之寄。虛徐之極。更遣史官。布此延佇之至意。兼探造朝之日期。爾其體小子殷勤之誠。迨此未甚熱之時。卽起上來。是子區區之望也。仍傳曰。此敦諭。史官傳諭于行副司直金亮行處。登途日字。亦爲知來。命退。諸臣以次退出。
정조 3년
己亥四月二十一日申時。上御誠正閣。推鞫進去承旨入侍時。右副承旨徐有防。假注書徐鼎修。記事官李信祜鄭東浚。以次進伏訖。上曰。諸罪人供辭。何如。有防曰。鎭厚則一向抵賴矣。上曰。惟吉初旣以知情納招。則自當爲同參凶謀矣。有防曰。然矣。以鞫廳罪人議啓。命書傳敎曰。施威時。如未得情。罪人李鎭厚。姑勿加刑。連加施威盤問。罪人李惟吉鎭厚未承款。元幹不直招之前。不但同參同情而已。論其造謀。不知誰之爲是。其在獄體。不可不嚴刑取服。限十五度加刑。如有端緖。不必準此數。至於罪人大春。旣出於惟吉緊招。亦爲限十五度嚴刑。亦依惟吉例。有端緖則不必準此數。依此爲之。罪人李元幹。如有可問之端。或平問或施威。期於得情。上曰。兼春秋持此推案。進去鞫廳。以毋待承旨之來。而先爲擧行事。分付。可也。又命書傳敎曰。玆事每欲一番定式。而未果者。鞫廳大臣請刑議啓。批答以依啓。或加刑書下。則勿論得情不得情。可生不可生。必準一次三十度而後。推案。始乃修啓。此雖古例然也。大抵。獄體。不可不審愼。而況或可以傅輕之囚。因其準次。至於物故。則甚非恤刑之意。此後凡議啓請刑之囚。若下依啓之批。則未得端緖而不可不準次者外。不必以準次後修啓推案爲限。委官以此知悉。量宜停刑。捧招以聞事。載之本府受敎。永久遵行。又命書傳敎曰。頃於筵席。前都憲徐有慶。以墨世旌恤事。其族屬及家舍。有令該府訪問之請。而迄今閱月。該府尙無皁白矣。有無間。玆事豈難推尋。而如是遷延者。事體所在。殊極稽忽。漢城府當該堂上。從重推考。使之草記以聞。命退。諸臣以次退出。
정조 3년
己亥四月二十一日酉時。上御誠正閣。右副承旨入侍時。右副承旨徐有防。假注書徐鼎修。記事官李信祜鄭東浚。以次進伏訖。上曰。罪人鎭厚。何爲而徑斃乎。有防曰。言語精神。頗爲了了。忽然徑斃矣。上命書傳敎曰。輪對官之三件詢問。輒以無乎奏對者。不但近日痼弊。亦可見其不事事之一端。可勝駭然。然官有閑劇之殊。弊有巨細之別。則閑司不必責其無中生有。細弊固難煩諸上聽。容或付之勿論。更責來效之爲可。至於司宰郞官。其中尤未瑩者也。近於本監貢物。有査處之事。爲該掌之官。固當明覈兩造。公決本事。而及當下詢。專昧實狀。取覧公文。又甚䑃朧。所査之事。雖曰十分無疑。在本監奉公之道。於兩隻處。先可推問。更可互閱。定其分明立落之科而後。査報宜矣。不此之爲。敢於前席。謂以十分明決云云者。已極駭然。小事尙然。大弊何以祛除。所係則在都民休戚。其在勵他有貢物各司之道。不可不嚴處。輪對官司宰直長李鎭斗。拿問定罪。待鞫獄收殺。拿囚。設置提調者之意果安在。而泛視恝聽。無異越視秦瘠。焉用此無事提調爲哉。該監提調罷職。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐。右副承旨徐有防坐直。同副承旨申應顯坐。注書李兢淵藥院直一員未差。假注書徐鼎修仕直。事變假注書白師謹仕。
정조 3년
申應顯啓曰。大司憲鄭昌順。牌招未下。執義兪彦鏶在外。掌令金鍾厚在外。一員未差。持平洪樂淵呈辭。林濟遠在外。今日以監察茶時之意。敢啓。傳曰。知道。
정조 3년
李義翊。以都摠府言啓曰。今日入直宣傳官武兼及有廳軍士。當爲中日習射。而親臨試射相値。不得爲之之意。敢啓。傳曰。知道。
정조 3년
吏曹口傳政事。以李徽之爲司宰監提調。
정조 3년
傳于徐有防曰。推鞫。待下敎爲之。
정조 3년
己亥四月二十二日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。今日有雨意乎。國榮曰。姑無雨意矣。上曰。今日試射擧案頗多。勢將終日耶。國榮曰。減其巡數。則似不至暮矣。上曰。王大妃殿進御。一錢五分重人蔘粟米飮。調竹瀝薑汁。一貼煎入。出榻敎上命退。諸臣以次出。
정조 3년
己亥四月二十二日辰時。上御春塘臺。堂下文臣武臣。試射入侍時。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。記事官李兢淵。假注書徐鼎修。記事官李信祜鄭東浚。以次侍立訖。上具翼善冠袞龍袍。詣幄次陞座。文所試官行司直洪樂性。判敦寧具善復。吏曹參判兪彦鎬。行副司直李秉模。行副護軍南益祥。宣傳官田文顯。武所試官。行兵曹判書李徽之。行都承旨洪國榮。漢城右尹李性源。吏曹參議柳戇。行副護軍李格。宣傳官李潤禧。入就拜位。行禮畢。以次就座。上曰。五貫革立之。宣傳官二人。分立左右。文武所執鼓等節。各各擧行。可也。上曰。射員次次呼名。使之發矢。可也。上曰。左議政入侍。左議政徐命善進伏曰。早朝勞動。聖體。若何。上曰。一樣矣。命善曰。王大妃殿氣候。何如。上曰。一樣矣。惠慶宮氣候。何如。上曰。一樣矣。命民始書傳敎曰。宿衛設置。豈得已事也。規模尙多未立。體面反復不重。此豈細憂。制置事件。從當條敎。而況以該營行宿衛之事。甚多掣礙。年前旣授旋遞。亦未及深量而然也。禁軍大將洪國榮。拜訓鍊大將。前大將具善復。移授禁衛大將。竝令牌招。傳授命召。上曰。新除授訓禁兩大將。卽爲入侍。使之親授命召。可也。民始曰。禁衛大將望單子。誤書職名。事甚未安。該曹堂上。推考。何如。上曰。依爲之。出擧條訓鍊大將洪國榮。禁衛大將具善復入侍。親授命召後。上謂國榮曰。業欲以此任授卿。而因卿固辭。尙今未果矣。本營事。誠多可悶。故不得已玆以特授。卿之擔負。雖益重大。而卿其加勉。以副依畀之望焉。國榮曰。伏承聖敎。惶感無地。臣雖無狀。豈敢以職務之漸多。一毫憚勞哉。臣當竭力奉承矣。命善曰。訓局弊端。誠多可悶。今幸得人而任之。實爲國家莫大之幸矣。有防曰。文所試官柳爀。專昧筵體。擧措駭眼。雖緣老昏。不可無警。從重推考。何如。上曰。依爲之。出擧條上曰。司宰貢人事。誠可怪矣。民始曰。聞其時中脯四十貼。貢物革罷後。以大口五千尾貢物。更爲定式。而自釐整廳。受貢人輩。自願與不願。以爲分排許給。而成冊云矣。上曰。中脯貢罷爲大口貢。則本貢人。豈有不願之理乎。其時所謂受願不願而爲之云者。已極怪矣。國榮曰。大口貢物。若以五千尾盡爲許給。則貢人輩。豈有不願之理。而聞其時。只以四百尾定給。故貢人輩。憤冤而不願云矣。上曰。然則貢人之不願。固其然矣。本事予雖未詳。而大口貢。旣是中脯貢之代。則仍爲許給於中脯舊貢人。事理當然。而似聞其時申光綏及啓禧輩。有主此事。竝爲許給於新貢人云。舊貢人之至今稱冤。事固然矣。旣以此事。有査處之命。而昨日該寺郞廳之輪對官入侍時。以此下詢。而所對全不分明。極爲駭然矣。命善曰。事極駭然矣。上曰。司宰提調有闕。代口傳差出。出榻敎國榮曰。試所試記。無遺詳錄。然後可無違繣。而試官柳爀。老昏可悶。今姑減下。其代更爲差出。似好矣。上曰。然則更爲差出。可也。上曰。日氣甚熱。射員之終日試射。亦屬可悶。武臣只以一巡磨鍊。文臣則從自願。亦以一巡磨鍊。好矣。國榮曰。文臣中。不必從其自願而爲之。竝以三巡磨鍊。無妨矣。上曰。如是則好矣。上曰。漢城判尹進前。善復進前。上曰。頃以墨世家址及族屬尋訪事。有下敎。其間果以尋訪耶。善復曰。都城內無可尋問處。而聞墨世四寸親。有謫在慶尙道者云。故頃已行關本道。使之詳問以報矣。或曰。墨世姓金云。或曰。姓李云。而無以的知。故言於政院。欲爲考見日記而未果矣。上曰。試官及堂上侍衛承旨史官。竝爲應射擧案。可也。樂性曰。文臣應射人中。朴天衡。第三巡呼不。何以爲之乎。上曰。御前呼不。有律乎。命善曰。似有其律矣。國榮曰。此則與故犯有異矣。上曰。今番姑爲分揀。可也。上曰。訓鍊院掌務官之擧行。極爲稽緩。本院堂上。各別申飭。可也。文武射員及試官堂上侍衛承史。以次試射畢。仍命呼名頒賞訖。命射員先爲退出。命善曰。詞訟劇任。與閑司有異。不可循次塡差。而近來多不擇人。誠可悶矣。刑曹正郞申協。令該曹他官相換。何如。上曰。依爲之。出擧條上出幄次還內。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐。右副承旨徐有防坐直。同副承旨申應顯坐。注書李兢淵藥院直一員未差。假注書金載瓚仕直。事變假注書白師謹仕。
정조 3년
徐有防啓曰。合辭方張之時。兩司無詣臺之員。事甚未安。除在外疏批未下。牌招啓辭未下外。呈告人員。倂卽牌招。何如。傳曰。允。
정조 3년
鄭民始。以弘文館言啓曰。繼講冊子問議事。下番副修撰臣李殷模。就議于戶曹參判臣宋德相處。則以爲筵講次第。蓋以朱子所論讀書之序論之。則大學最先。論孟中庸次之。此乃不易之正法也。豈或有他議於其間。而臣伏在鄕里。不能詳聞筵講消息。昨冬以後。伏覩論語爲三晝正講之書。意竊謂大學已經開講。而次及論語矣。今見在外儒臣獻議。其不先大學。未免失序。誠如其言。且其所謂追補云云者。義意亦好。第念旣已先講論語。則孟子正爲其次。而今以大學繼之。其失序彼此無別。淺見。若於三講中一講。以大學爲定。則似合於追補之意。亦不失論孟繼講之序矣。惟在聖上深思而財處之耳云。儒賢之議如此。何以爲之。敢啓。傳曰。更令領事獻議。
정조 3년
傳于徐有防曰。儒賢明日下敎時入來事。遣史官傳諭。
정조 3년
傳于李義翊曰。禁衛大將。除朝辭仍佩往來。
정조 3년
鄭民始啓曰。假注書徐鼎修。身病猝重。勢難察任。今姑改差。何如。傳曰。允。
정조 3년
假注書望。徐鼎修改差。代以金載瓚爲假注書。
정조 3년
鄭民始啓曰。假注書金載瓚。時無職名。令該曹。依例付軍職。冠帶常仕。何如。傳曰。允。
정조 3년
傳于徐有防曰。坡州牧使。明日辭朝。
정조 3년
徐有防啓曰。大司諫金文淳。司諫李恒祚。疏批已下。一體牌招。何如。傳曰。允。
정조 3년
又以吏曹言啓曰。獻陵參奉姜瀚。靖陵參奉李馥遠。掌樂院正韓光近呈狀內。俱以身病甚重。勢難察任云。竝今姑改差。何如。傳曰。允。